Ritratt: Facebook - BJ Thomas  B.J. Thomas, il-kantant rebbieħ ta' Grammy Award li gawda suċċess fil-klassifiċi tal-mużika pop, country u gospel charts b'suċċessi bħal Raindrops Keep Fallin' on My Head u Hooked on a Feeling, miet fl-età ta' 78 sena. L-aħbar taal-mewt tiegħu ġiet ikkonfermata mir-rappreżentanti tiegħu li kkonfermaw li hu miet fid-dar tiegħu f'Arlington, f'Texas ilbieraħ is-Sibt 29 ta' Mejju. Huwa sofra minn kumplikazzjonijiet tal-kanċer tal-pulmun. Thomas ġie ddijanjostikat bil-kanċer tal-pulmun f'Marzu u kien qed jirċievi kura f'Texas. Posted by The BJ Thomas on Saturday, May 29, 2021 B.J. Thomas kiseb l-ewwel suċċess tiegħu meta kien ħareġ il-cover version ta' I'm So Lonesone I Could Cry ta' Hank Williams. Thomas kien wasal sal-quċċata tal-klassifika fl-1976 bil-kanzunetta (Hey Won't You Play) Another Somebody Done Somebody Wrong Song. F'dik l-istess sena l-kanzunetta tiegħu Home Where I Belong saret waħda mill-ewwel albums tal-gospel li ġew iċċertifikati platinum wara li biegħu aktar minn miljun kopja. L-iktar kanzunetta famuża tiegħu, Raindrops Keep Fallin' on My Head waslet sal-ewwel post fuq il-pop hit charts wara li kien rebaħ l-Oscar għall-Aħjar Kanzunetta Oriġinali fil-film Butch Cassidy and the Sundance Kid (1969). Huwa rebaħ bosta unuri fil-karriera tiegħu fosthom żewġ Dove Awards u ħames Grammy Awards, waħda minnhom għall-kanzunetta gospel The Lord's Prayer. Thomas kien ilu miżżewweġ lil Gloria sa mill-1968 u kellhom tliet ulied: Paiga, Nora u Erin. Hu kien pjana li jirrekordja materjal ġdid is-sena l-oħra, iżda kellu jħassar il-pjanijiet tiegħu minħabba fil-pandemija.